Hizb-ut-Tahrir holder søndag møde i Korsgadehallen på Nørrebro i København, og det har ifølge politiet skabt "dårlig stemning" udenfor hallen.

Her har gruppen For Frihed, som er imod islamisering af Vesten, startet en moddemonstration.

Ifølge politiet er moddemonstrationen søndag eftermiddag ved at blive angrebet af en flok autonome.

- Cirka 30-40 autonome er dukket op, og det skaber dårlig stemning derude. De kaster med æg og sten mod For Frihed, og det forsøger vi at få styr på nu, siger Henrik Brix, vagtchef ved Københavns Politi.

Foto: Jakob Jørgensen

Foto: Jakob Jørgensen

Ifølge Henrik Brix er For Friheds demonstration lovligt anmeldt og består af cirka 30 deltagere, som mødte op ved Korsgadehallen omkring klokken 12.

- Vi er på stedet og skal nok møde talstærkt op for at få dæmpet balladen, lyder det fra vagtchef Henrik Brix.

Den islamistiske organisation Hizb-ut-Tahrir holder søndag konference i hallen om den politiske kurs over for islam i Europa.

For Frihed hed tidligere Pegida Denmark, som er en forkortelse af Patriotiske Europæere mod Islamisering af Vesten. Bevægelsen er inspireret af den tyske Pegida-bevægelse.